Ek weet nie of oorweldigende vrees jou ‘n beter kandidaat maak om ‘n storie oor vrees te vertel nie, maar Hanneke het besluit om te probeer. Sy is die skrywer-regisseur van Meerkat Maantuig, ‘n nuwe fliek wat grootliks gaan oor vrees.
“Dis asof sy hierdie fliek vir my geskryf het, en ek love daai gevoel. Dis soos wanneer jy na ‘n liedjie luister, en jy voel hulle het hierdie vir my geskryf — dit pas perfek. En dis omdat dit open-ended is. Sy wys vir ons iets wat sy duidelik deurgegaan het — ek kan haar sien in daai wêreld. En sodra jy ‘n storie maak wat eg voel aan jou, gaan ander mense kan sê, ek kan verstaan, dit resoneer, dit maak sin.”
Sy verwys na ‘n Marilyn Manson onderhoud om haar standpunt oor lewenslesse te verduidelik. Manson is gevra watter raad hy vir die jeug het. Ek sal nooit vir die jeug raad gee nie, het hy blykbaar geantwoord. Ek sal vir hulle vra wat hulle vir my wil sê. Waaroor wil hulle praat? Wat het hulle op die hart?
Sy’s definitief iemand wat baie bewus is van die kyker se invloed op ‘n fliek. “Dis soos met liedjies ook: As jou hart gebreek is dan hoor jy mos al die hartseer liedjies op die radio en hulle resoneer met jou.”
Hanneke is ook baie dankbaar dat sy self daar kon wees. “As jy die film verteenwoordig is dit amper asof hulle die fliek anders ontvang ook. Want as jy die storie vertel na die tyd of voor die tyd van hoe moeilik dit was om die fliek te maak en hoe ons die fliek gemaak het en van Suid-Afrika, en waar die storie vandaan kom, is dit asof hulle jou leer ken, en hulle lees ook meer in die fliek.”
Weer eens kan Schutte dit vergelyk met haar eie jeug. “Ek onthou as ‘n kind hoeveel keer ek probeer wegloop het. Ons het in ‘n klein dorpie gebly, so dit was makliker, maar ek’t my tas gepak, weggeloop, parkie toe gegaan vir ‘n rukkie, en dan kom jy maar terug. En dis daai mentaliteit, waar, in daai oomblik as ‘n kind dink jy dit nie deur nie, tot jy by die woud kom en besef dit was ‘n slegte idee. So jy probeer maar daai deel van jou eie lewensondervindinge in die storie inbring, wat nie altyd noodwendig sin maak nie.”
“Maar dis maar soos sprokies. As jy gaan kyk na die ou sprokies is hulle baie scary. Mense word vermoor, wolwe eet mense op, dis baie scary. So ek dink nie ons moet oorbeskermend wees teenoor kinders nie. ”